Diari Oficial de la Generalitat Valenciana


Sumari del DOGV 3251, del 27-05-1998 (1998/3225)

RESOLUCIÓ de 30 març de 1998, del Rectorat de la Universitat de València, per la qual s’aprova la delegació de funcions en els vicerectors, el secretari general, el gerent i altres òrgans d’aquesta Universitat.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3251

Data del DOGV
:   27-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3225


Data del document
:   30-03-1998

Organisme emissor
:   Universitat de València

Tipus de document
:   Resolució

RESOLUCIÓ de 30 març de 1998, del Rectorat de la Universitat de València, per la qual s'aprova la delegació de funcions en els vicerectors, el secretari general, el gerent i altres òrgans d'aquesta Universitat. [1998/A3225]
  
Els Estatuts de la Universitat de València, aprovats pel Decret del Consell de la Generalitat Valenciana el 28 d'octubre de 1985, atribueixen al rector les facultats i les competències que es recullen en l'article 113.
  
A fi d'assolir una major eficàcia en la gestió dels òrgans universitaris, alhora que evitar una sobrecàrrega i acumulació de funcions en la persona del rector, sense minva de les garanties jurídiques dels particulars, i de conformitat amb el que disposen els articles 13 de la Llei de 30/1992, de Règim Jurídic de les Administracions Públiques i del Procediment Administratiu Comú, i 114 i 122 dels Estatuts de la Universitat de València, aquest Rectorat, a l'empara de les competències que li confereix l'article 18 de la Llei de Reforma Universitària, resol:
  
La delegació de les atribucions del rector en les matèries i òrgans següents:
  
Primer
  
Es deleguen en el vicerector de Cultura la coordinació i la gestió de les diverses aules de cultura de la Universitat, de la Sala d'Exposicions i del Servei de Conservació del Patrimoni; l'adopció de totes aquelles decisions relatives a la conservació i l'ús de l'edifici històric de la Universitat; la coordinació i la gestió dels actes de celebració del cinquè centenari de la Universitat de València; la realització i la coordinació de les activitats de caràcter esportiu dependents de la Universitat de València; la convocatòria i la resolució de les ajudes i subvencions per a associacions de caràcter cultural; la gestió dels cursos d'extensió universitària; la direcció i la coordinació de l'escola d'estiu La Nau dels Xiquets; la direcció i la coordinació de la Universitat d'Estiu de Gandia; la gestió dels col·legis majors propis, i també totes aquelles facultats i competències que atribueixen al rector, en matèria d'activitats culturals, la legislació vigent, els Estatuts de la Universitat i les altres disposicions que es puguen contenir en la normativa específica.
  
Així mateix, es deleguen en el vicerector de Cultura la presidència de la Comissió d'Extensió Universitària, de la Comissió d'Educació Física i Esports i del Consell Executiu de la Fundació General de la Universitat.
  
Segon
  
Es deleguen en el vicerector d'Economia i Infraestructures les competències que estan atribuïdes al rector pel que fa al seguiment del pla de finançament pluriennal; el seguiment de l'execució i la liquidació pressupostària; el seguiment i el control de les inversions procedents de la Generalitat i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara de la Llei 13/1995; el seguiment de la gestió ordinària dels serveis de Comptabilitat, Inversions, Unitat Tècnica i Oficina del Nou Campus; l'adjudicació de contractes públics.
  
Així mateix, es delega en el vicerector d'Economia i Infraestructures la presidència de la Comissió Econòmica de la Universitat de València.
  
Tercer
  
Es deleguen en el vicerector d'Estudis les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis; la validació parcial d'estudis de plans antics; l'accés i la permanència dels alumnes a la Universitat; la preinscripció i l'admissió d'alumnes a centres; el nomenament de vocals de tribunals de proves d'accés a la universitat, de delegats de centres privats adscrits a la universitat en què s'impartisca el Curs d'Orientació Universitària i dels coordinadors de matèria del Curs d'Orientació Universitària; l'avaluació de la docència; la formació permanent; les biblioteques; la resolució de tots aquells recursos que els alumnes interposen contra les decisions i les resolucions que la Universitat de València dicte en matèria de règim d'estudiants i, en general, totes aquelles funcions que atribueixen al rector, dins l'àmbit dels estudis universitaris, la legislació vigent, els Estatuts de la Universitat i les altres disposicions que puguen contenir-se en la normativa específica.
  
Així mateix, es delega en el vicerector d'Estudis la pertinença, en representació de la Universitat de València, a la Comissió Interuniversitària d'Accés a la Universitat i la presidència de la Comissió d'Avaluació, de la Comissió d'Informació Bibliogràfica, de la Comissió d'Estudis de la Universitat de València i de la mesa negociadora amb els sindicats.
  
Quart
  
Es deleguen en el vicerector d'Estudiants les facultats de convocatòria i resolució de bosses de viatge a estudiants de primer, segon i tercer cicle; d'ajudes a projectes d'associacions d'estudiants; d'ajudes tècniques a estudiants amb discapacitats; d'ajudes a projectes de cooperació i solidaritat de grups d'estudiants.
  
Així mateix, es delega en el vicerector d'Estudiants la presidència de les comissions que atorguen les ajudes anteriors.
  
Cinqué
  
Es delega en el vicerector d'Investigació les competències per a realitzar la proposta, la formalització i la contractació de projectes europeus d'investigació; la celebració de convenis específics d'investigació; les atribucions relatives a matèria de beques i ajudes d'investigació, la convocatòria de les beques pròpies de la Universitat i el nomenament dels becaris; l'autorització de pagaments a professors i personal investigador per activitat investigadora; en matèria de contractes d'investigació de l'article 11 i 45 de la Llei de Reforma Universitària; el nomenament dels membres dels tribunals de tesis doctorals i, en general, totes aquelles funcions que atribueixen al rector, dins l'àmbit de la investigació, la legislació vigent, els Estatuts de la Universitat i les altres normes que puguen incloure's en la normativa específica.
  
Així mateix, es deleguen en el vicerector d'Investigació la presidència del Consell Assessor de l'Observatori Astronòmic, del Consell Editorial de la Universitat, de la Comissió d'Investigació i de la Comissió de Doctorat.
  
Sisé
  
Es deleguen en el vicerector d'Organització Acadèmica les facultats i les competències que atribueixen al rector, pel que fa als funcionaris docents i el professorat de la Universitat de València, la Llei de Reforma Universitària, la Llei de Mesures per a la Reforma de la Funció Pública, els Estatuts de la Universitat i les disposicions concordants i complementàries en aquesta matèria; el seguiment de l'oferta de curs acadèmic; la concessió de llicències per estudis, quan excedisquen de set dies; el règim dels departaments i, en general, totes aquelles funcions que estan atribuïdes al rector dins l'àmbit de l'ordenació acadèmica.
  
Així mateix, es delega en el vicerector d'Organització Acadèmica la presidència de la Comissió d'Oferta de Curs Acadèmic i de la Comissió de Professorat.
  
Seté
  
Es deleguen en el vicerector d'Organització Administrativa les competències que atribueixen al rector, pel que fa al personal funcionari i al personal laboral d'administració i serveis, la Llei de Reforma Universitària, la Llei de la Funció Pública Valenciana, els Estatuts de la Universitat, el conveni col·lectiu i la normativa complementària, i, en particular, la resolució de les situacions administratives dels funcionaris i del personal laboral; la convocatòria d'oposicions i de concursos; el nomenament dels tribunals; efectuar la proposta anual de plantilla orgànica del personal d'administració i serveis; el règim de provisió dels llocs de treball i el règim de trasllat; la iniciació i el seguiment de la potestat disciplinària a la Universitat.
  
Així mateix, es delega en el vicerector d'Organització Administrativa la presidència de la Comissió de Disciplina, de la Comissió de Normalització Lingüística d'Impresos Universitaris, la Comissió de Personal d'Administració i Serveis i del Comité de Salut Laboral.
  
Vuité
  
Es deleguen en el vicerector de Planificació les competències del rector per a coordinar i gestionar la realització d'anàlisis, informes i estudis de prospectiva sobre l'organització dels centres, els departaments i els serveis de la Universitat; l'elaboració de models distributius en matèria econòmica a centres i departaments; efectuar plans específics d'informatització, informació i gestió dels espais de la Universitat.
  
Així mateix, es delega en el vicerector de Planificació la presidència de la Comissió d'Informàtica de la Universitat de València.
  
Nové
  
Es deleguen en el vicerector de Relacions Exteriors totes aquelles facultats que estan atribuïdes al rector respecte de l'elaboració de convenis amb unes altres universitats estrangeres; els programes europeus d'estudis; el programa Intercampus; les convocatòries d'ajudes per a la promoció d'intercanvis acadèmics entre universitats i, en general, totes aquelles que estableixen la legislació vigent, els estatuts i les altres disposicions que puguen contenir-se en la normativa específica sobre relacions amb altres institucions.
  
Així mateix, es delega en el vicerector de Relacions Exteriors la presidència de la Comissió d'Apel·lacions de Concursos i de la Comissió Avaluadora de les beques de manuals universitaris en català.
  
Deu
  
Així mateix, es delega en tots els vicerectors i en el secretari general l'autorització de les comissions de serveis amb dret a indemnització, i també la verificació que se n'han fet.
  
Onze
  
Es delega en el gerent de la Universitat la facultat de disposar les despeses, i d'autoritzar-les, i també d'ordenar pagaments de qualsevol mena; de reconèixer les obligacions i ordenar-ne els pagaments dins l'àmbit de les seues competències; validar l'acte administratiu de les depeses en què es comprometen o que executen sense autorització o per un import major al que hi ha autoritzat; d'actuar en els expedients de contractació realitzats a l'empara de la Llei 13/1995; d'autoritzar les comissions de serveis amb dret a indemnització i verificar-ne la realització; d'executar el pagament mitjançant els fons de maniobra de la unitat de despeses i les despeses menors realitzades en la caixa fixa.
  
Dotze
  
Es delega en els degans, els directors d'escoles universitàries, els directors d'instituts universitaris, els directors de col·legis majors i els directors de serveis la facultat de disposar les despeses i d'autoritzar-les, i també d'ordenar pagaments de qualsevol mena, dins l'àmbit de les seues respectives competències, que comprenen els seus centres i serveis; de reconèixer les obligacions i ordenar-ne els pagaments en l'àmbit a què es refereix la frase anterior; d'executar el pagament mitjançant els fons de maniobra de la unitat de despesa i les despeses menors realitzades en la caixa fixa.
  
Tretze
  
Així mateix, es delega en els degans i els directors d'escola universitària la concessió de llicències per estudis dels professors fins a set dies i la resolució de les sol·licituds de trasllat dels expedients dels estudiants.
  
Catorze
  
Es delega en els directors de departament la facultat de disposar les despeses i d'autoritzar-les, i també d'ordenar pagaments de qualsevol mena dins l'àmbit del departament que dirigeixen.
  
Aquesta delegació d'atribucions no impedirà la possibilitat del rector de reclamar-ne per a si el coneixement i la resolució.
  
De conformitat amb allò que disposa l'article 13 de la Llei de Règim Jurídic de les Administracions Públiques i de Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tinguen al seu torn per la delegació continguda en aquesta resolució.
  
Les resolucions que es dicten en virtut d'aquestes delegacions exhauriran la via administrativa i deixaran expedita la via judicial.
  
De conformitat amb allò que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la seua publicació.
  
Aquesta delegació deroga qualsevol altra delegació de les competències atribuïdes que s'haguera efectuat anteriorment, bé en aquests mateixos òrgans o en uns altres de distints.